Eizenaha
Eizenaha (vācu: Eisenach) ir Vācijas pilsēta, kas atrodas Tīringenes federālās zemes rietumos. Pilsētas platība ir 103,84 km2, iedzīvotāju skaits — vairāk nekā 42 tūkstoši. Eizenaha vislabāk pazīstama ar tai līdzās esošo Vartburgas pili. Hronikās Eizenaha pirmo reizi minēta 1180. gadā. Tās vēsture ir cieši saistīta ar Vartburgas pili, kas ilgstoši bija viens no reģiona centriem, saskaņā ar leģendām pils šeit pastāv jau no 1067. gada. 12. un 13. gadsimtā Eisenaha bija Tīringenes galvaspilsēta. Pilī un tās apkārtnē norisinājusies daļa no Tannheizera leģendā aprakstītajiem notikumiem. Vartburgas pilī dzīvojusi Ungārijas Elizabete, kas 14 gadu vecumā apprecējās ar Tīringenes landgrāfu un 20 gadu vecumā kļuva par atraitni, par saviem līdzekļiem nodibināja slimo patversmi, kurā pati darbojās. Ar Frīdriha Gudrā atbalstu Mārtiņš Luters, apmeties Vartburgā, pirmais iztulkoja Bībeli vācu valodā. Tādēļ Eizenahu pieskaita tā sauktajām Lutera pilsētām. Eizenaha ir arī Johana Sebastiāna Baha dzimtā pilsēta. Mūsdienās pilsētā bāzējas autobūves un elektrotehnikas rūpnīcas — Opel, Robert Bosch. Vēsturiski — 1896. gadā Eizenahā tika nodibināts autobūves uzņēmums Automobilwerk Eisenach, kas šeit ražoja automašīnas Wartburg līdz pat VDR pastāvēšanas beigām. Pilsētā atrodas dzelzceļa stacija. Eizenahā darbojas Tīringenes etnogrāfijas, mūziķu — Johana Sebastiāna Baha, Riharda Vāgnera, Riharda Reitera, autobūves un citi muzeji. Kopš 1999. gada Vartburgas pils ir iekļauta UNESCO Pasaules mantojuma sarakstā.